HU Az Európai Unió Hivatalos Lapja C 108/18

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 108/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„ISTARSKO EKSTRA DJEVIČANSKO MASLINOVO ULJE”

EU-szám: HR-PDO-0005-01358 – 2015.7.30.

OEM ( X ) OFJ ( )

1. Elnevezés(ek)

„Istarsko ekstra djevičansko maslinovo ulje”

2. Tagállam vagy harmadik ország

Horvátország

3. A mezőgazdasági termék vagy élelmiszer leírása

3.1. A termék típusa

1.5. osztály: Olajok és zsírok (vaj, margarin, olaj stb.)

3.2. Az 1. pontban szereplő elnevezéssel jelölt termék leírása

Az „Istarsko ekstra djevičansko maslinovo ulje” közvetlenül az olajfa (Olea europaea, L.) terméséből, kizárólag mechanikus úton kinyert extra szűz olívaolaj.

A terméknek forgalomba hozatalkor az alábbi fizikai-kémiai és érzékszervi jellemzőkkel kell rendelkeznie:

— szabad zsírsavtartalom olajsavban kifejezve: ≤ 0,4 %

— peroxidszám: ≤ 6 mmol O2/kg

— K232: ≤ 2,25

— K270: ≤ 0,20

— Delta-K: ≤ 0,01

— aroma: friss olajbogyók, gyümölcs, zöldségek vagy más zöld növényzet, például zöld levelek, zöld fű stb. közepesen/erősen markáns aromája (a gyümölcsösség mediánja a folyamatos, lineáris skálán > 3,0),

— íz: az egészséges és friss olajbogyókra jellemző, keserű és csípős íz, amelyet az alábbi értékek jellemeznek:

— keserűség: enyhén, közepesen vagy erősen markáns (medián a folyamatos, lineáris skálán ≥ 2,0),

— csípősség: enyhén, közepesen vagy erősen markáns (medián a folyamatos, lineáris skálán ≥ 2,0).

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Az „Istarsko ekstra djevičansko maslinovo ulje” előállításához a következő olívabogyó-fajták használhatók: istarska belica, buža, karbonaca, črnica, žižolera, rošinjola, puntoža, leccino, frantoio, moraiolo, pendolino és picholine. Az „Istarsko ekstra djevičansko maslinovo ulje” adott mennyiségében az olaj legalább 80 %-ának kell a fentiek közül egy vagy több fajtából származnia.

Az „Istarsko ekstra djevičansko maslinovo ulje” előállításához más olívabogyó-fajták is használhatók, de arányuk nem lehet 20 %-nál nagyobb.

Az egyetlen fajtájú olajbogyóból előállított olajoknál az olaj legalább 80 %-ának kell egyetlen olívabogyó-fajtából származnia.

3.4. Az előállítás azon műveletei, amelyeket a meghatározott földrajzi területen kell elvégezni

Az „Istarsko ekstra djevičansko maslinovo ulje” előállításának valamennyi szakaszát, az olajbogyók termesztésétől azok feldolgozásáig, a 4. pontban meghatározott földrajzi területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

Sajátos jellemzőinek és minőségének megőrzése érdekében az olaj csomagolását a 4. pontban meghatározott földrajzi területen kell elvégezni. Az olajnak az előállítási területen belül történő csomagolása minimálisra csökkenti annak a kockázatát, hogy a terméknél minőségromlást okoz a szállítás és a többszöri átöntés, amelynek során hőmérséklet-ingadozás, légköri oxigén és fény érheti. Emellett az előállítási területen belül történő csomagolás azt is lehetővé teszi, hogy az ellenőrző hatóságok a megfelelőség ellenőrzését az olajat hagyományosan maguk palackozó érintett termelők jelenlétében végezzék. A megfelelési tanúsítvány és az eredetmegjelölés használatának joga kiemelkedő fontosságú a termelők számára, mivel megerősíti a fogyasztók bizalmát, versenyelőnyt biztosít és – ennek folytán – nagyobb nyereséget eredményez.

Az olajnak az előállítási területen belül történő csomagolása nagyban segíti a nyomonkövethetőséget és a minőség-ellenőrzést, amit az előállítási területen kívül nehezebb lenne megoldani.

3.6. A bejegyzett elnevezést viselő termék címkézésére vonatkozó egyedi szabályok

Az „Istarsko ekstra djevičansko maslinovo ulje” terméknévnek a betűk mérete, típusa és színe (tipográfia) alapján egyértelműen megkülönböztethetőnek kell lennie az egyéb feliratoktól. A termelő feliratának mérete nem lehet nagyobb az eredetmegjelölés méretének 70 %-ánál.

Csak akkor engedélyezett mezőgazdasági üzemek vagy családi gazdaságok („stancija”, tsz. „stancije”) stb. nevét és azok pontos helyének nevét használni, földrajzi neveket említeni, illetve arra utalni, hogy a palackozást az előállítási területen található üzem vagy üzemi társulás végzi, ha a termék kizárólag az adott mezőgazdasági üzem olajfaültetvényeiről – azaz a címkén feltüntetett olajfaültetvényekről – betakarított olajbogyókból készül.

A termékleírásban megállapítottakon kívül semmilyen egyéb kifejezés nem szerepelhet az „Istarsko ekstra djevičansko maslinovo ulje” név mellett. A címke olyan pontos és dokumentált állításokat is tartalmazhat, amelyek kiemelik az egyes termelők által alkalmazott sajátos eljárásokat, pl. „egyfajtájú”, „kézzel szedett” stb.

A betakarítás évét szintén fel kell tüntetni a címkén.

A forgalomba hozatal időpontjában minden csomagoláson szerepelnie kell a közös jelet és az egyedi csomagszámot tartalmazó öntapadó címkének, ami a nyomon követhetőséget és a termékleírásnak való megfelelést biztosítja.

A termékleírásnak megfelelő terméket forgalmazó, az eredetmegjelölést használó valamennyi szereplő azonos feltételekkel jogosult a címke használatára.

A közös jel kialakítása az alábbiakban látható.

A közös jelet egy függőleges ellipszis alkotja, amelynek külső szélén az „Istarsko ekstra djevičansko maslinovo ulje” felirat fut végig. A jel belsejében az Isztriai-félsziget látható az előállítási terület körvonalával. A félsziget déli csücske alatt egy stilizált olajcsepp látható.

4. A földrajzi terület tömör meghatározása

Az „Istarsko ekstra djevičansko maslinovo ulje” előállítása csak Isztria megye és Primorje-Gorski Kotar megye egy részének közigazgatási határain belül történhet. Isztria megyében az „Istarsko ekstra djevičansko maslinovo ulje” előállítása az alábbi települések és önkormányzatok területén történhet: Buje, Buzet, Labin, Novigrad, Pazin, Poreč, Pula, Rovinj, Umag, Vodnjan, Bale, Barban, Brtonigla, Cerovlje, Fažana, Funtana, Gračišće, Grožnjan, Kanfanar, Karojba, Kaštelir-Labinci, Kršan, Lanišće, Ližnjan, Lupoglav, Marčana, Medulin, Motovun, Oprtalj, Pićan, Raša, Sveta Nedjelja, Sveti Lovreč, Sveti Petar u Šumi, Svetvinčenat, Tar-Vabriga, Tinjan, Višnjan, Vižinada, Vrsar és Žminj. Primorje-Gorski Kotar megyében az „Istarsko ekstra djevičansko maslinovo ulje” előállítása az alábbi települések és önkormányzatok területén történhet: Mošćenička Draga, Lovran, Opatija, Matulji és Kastav.

5. Kapcsolat a földrajzi területtel

A terület sajátosságai

Földtani, helyrajzi és – bizonyos mértékben – klimatikus viszonyait tekintve az Isztriai-félszigetet három jól elkülöníthető rész alkotja: az északi/északkeleti kis sziklás perem, a flis üledéket tartalmazó középső dombos vidék, valamint a déli és a nyugati tengerpart mentén húzódó mészkőplató. Az olívatermesztés szempontjából a mediterrán éghajlatú déli, nyugati és középső részek a legfontosabbak. Bár az Isztriai-félsziget az olívatermesztésre alkalmas szélességi kör peremén található, alakjának és fekvésének köszönhetően enyhébb a klímája, mint az ugyanazon a szélességi körön fekvő többi területnek. A déli rész euromediterrán jellegű klímáját erős tengeri hatás, markánsan száraz nyári évszak, 16 °C körüli éves átlaghőmérséklet és 820 mm körüli éves csapadékmennyiség jellemzi. Az euromediterrán klímájú nyugati és északnyugati területeken nem annyira markánsan száraz nyári évszak, 14 °C körüli éves átlaghőmérséklet és 1 000 mm körüli maximális éves csapadékmennyiség jellemző.

Már az ősi római időkben felismerték azt, hogy Isztria talaja és klímája kedvező az olívatermesztéshez. Ebből következően az olívabogyó és az olívaolaj már legalább 2 000 éve nem csupán Isztria fontos gazdasági tényezője, hanem a védjegye is. Az előkerült amforákon még ma is látható Olei Histrici (isztriai olaj) és Olei flos (elsősajtolású olaj) feliratok azt mutatják, hogy a minőségi olajokat már abban az időben is külön címkével jelölték. Az isztriai olívaolaj kereskedelmi útvonalakon jutott el Észak-Itália, Noricum és Pannonia piacaira.

Az isztriai olívatermesztés fejlődése a 20. század második felében kapott nagyobb lendületet. Tudományos és szakmai intézetek segítségével új olajfaültetvényeket telepítettek, a termékskála egy részét kibővítették, és új olívatermesztési és feldolgozási technikákat vezettek be. Az olívatermesztés ősi hagyománya és az új trendek megjelenése az isztriai olívatermesztők és feldolgozók fokozatos szakosodását eredményezte. Olthatatlan kíváncsiságuknak, újító hajlamuknak és versenyszellemüknek köszönhetően hamarosan arra használták fel az új lehetőséget, hogy tökéletesítsék a nemzedékről nemzedékre szálló ismereteket és készségeket.

A termék sajátosságai

Az „Istarsko ekstra djevičansko maslinovo ulje” a több tényezőből adódó kiváló minőségének és érzékszervi jellemzőinek köszönheti elismertségét és egyediségét. Az olaj friss olívabogyókra emlékeztető közepes/intenzív aromájához gyakran párosulnak gyümölcsök, zöldségek vagy más zöld növényzet (például zöld levelek, zöld fű stb.) eltérő intenzitású aromajegyei. Az „Istarsko ekstra djevičansko maslinovo ulje” íze harmonikus, egészséges és friss olajbogyókra emlékeztető, és rendszerint közepesen keserű és csípős.

Az „Istarsko ekstra djevičansko maslinovo ulje” illékony C6 és C5 vegyületekben gazdag, amelyek zöld aromát, illetve keserű és csípős ízt adnak az olívaolajnak. Az „Istarsko ekstra djevičansko maslinovo ulje” keserű és csípős íze azonban nem csupán az illékony vegyületek nagy mennyiségével, hanem a fenolok magas arányával is összefügg, amelyek – az olaj érzékszervi jellemzőinek javításán túlmenően – kedvezően befolyásolják annak táplálkozás-élettani tulajdonságait és stabilitását is, aminek köszönhetően jobban ellenáll az oxidációnak.

Emellett az isztriai extra szűz olívaolajak éveken át végzett kutatása tudományosan is bizonyította azok tápértékét, valamint megerősítette, hogy a sok fenolvegyület mellett nagy mennyiségben tartalmaznak olajsavat is. Az „Istarsko ekstra djevičansko maslinovo ulje” átlagos olajsavtartalma magas (leginkább 74 % feletti), miközben a lenolajsav aránya 10 % alatt van. Az „Istarsko ekstra djevičansko maslinovo ulje” e sajátos kémiai összetétele – az olajsav és lenolajsav magas (> 7) arányának és a nagy fenoltartalomnak a kombinációja – növeli az olaj oxidációs stabilitását.

Az „Istarsko ekstra djevičansko maslinovo ulje” egy másik megkülönböztető jegyét a nagyon alacsony szabad zsírsavtartalom és az alacsony peroxidszám jelenti.

A terület és a termék közötti ok-okozati kapcsolat

Mivel az Isztriai-félsziget az olívatermesztési régió legészakibb határán fekszik, ezért úgy tűnhet, hogy az ottani viszonyok nem kedveznek az olívatermesztésnek. Isztriát azonban már a római idők óta ideális helynek tartják az olívatermesztés és a kiváló minőségű olívaolaj előállítása szempontjából. Közvetlen bizonyíték erre az ott termesztett olívabogyó-fajták széles skálája. Az a tény, hogy fajtaösszetételétől függetlenül az „Istarsko ekstra djevičansko maslinovo ulje” mindig megfelel a 3.2. pont szerinti érzékszervi és kémiai követelményeknek, azt jelenti, hogy az Isztriai-félsziget talaj- és klímaviszonyai nagyban hozzájárulnak az ott termő olívabogyók minőségéhez és jellemzőihez, valamint az olaj kémiai és érzékszervi tulajdonságaihoz.

Az „Istarsko ekstra djevičansko maslinovo ulje” esetében a sajátos isztriai klímaviszonyok fő következménye az egyszeresen telítetlen olajsav magas aránya az összes zsírsavon belül. Ennek oka az, hogy az olajfák több olajsav termelésével alkalmazkodnak a hidegebb klímához (Pannelli et al., 1993, in O. Koprivnjak, I. Vrhovnik, T. Hladnik, Ž. Prgomet, B. Hlevnjak és V. Majetić Germek: Obilježja prehrambene vrijednosti djevičanskih maslinovih ulja sorti Buža, Istarska bjelica, Leccino i Rosulja, Hrvatski časopis za prehrambenu tehnologiju, biotehnologiju i nutricionizam No 7, (2012), 174. o.).

Az „Istarsko ekstra djevičansko maslinovo ulje” illékony vegyületekben gazdag kémiai összetétele, ami a zöld aromák befolyásolója – esetenként pedig a keserű és csípős íz okozója is –, nem csupán a fajtaválaszték és a klimatikus viszonyok, hanem az olívatermesztők által alkalmazott termelési eljárások – az olívabogyók éppen érett állapotban való leszedése, valamint a termés kezelése és feldolgozása, illetve az olaj tárolása során alkalmazott helyes gyakorlat – eredménye is. Ennélfogva a termék minőségének biztosításában kulcsszerepe van az olívatermesztés, olajkészítés és -tárolás terén nemzedékről nemzedékre szálló, a helyi olívatermesztők és -feldolgozók által felhalmozott és tökéletesített szakértelemnek és jártasságnak.

A korai betakarítás – amely akkor történik, amikor a termés még zöld vagy márványos és kemény – nagyban befolyásolja az olaj jellemzőit. Ez a gyakorlat a termelés fontos alapjává vált az isztriai olívatermesztők körében. A korai betakarítás – azon kívül, hogy segítségével elkerülhető az annyira alacsony hőmérsékleteknek való kitettség, amelyeknél a termés megfagyna – megelőzi az olajbogyó-fúrólégy második és harmadik nemzedéke általi fertőzést is, amely egyébként súlyosan érintheti az olaj minőségét. Továbbá az „Istarsko ekstra djevičansko maslinovo ulje” esetében a korai betakarítás közvetlenül javítja a kémiai minőségmutatókat, valamint az íz és az aroma sajátos jellemzőit; ez a szabad zsírsavak alacsony szintjével, az alacsony peroxidszámmal és az alacsony K-számokkal, valamint az íz és az aroma szempontjából pozitív érzékszervi tulajdonságok nagy intenzitásával függ össze (K. Brkić Bubola, O. Koprivnjak, B. Sladonja, D. Škevin, I. Belobrajić: A horvát egyfajtájú olívaolajak kémiai és érzékszervi változásai az érés során, European Journal of Lipid Science and Technology, vol. 114 (2012), 1400. o.).

A fent bemutatott különböző helyi természeti és emberi tényezők kölcsönhatásának eredményeként alakul ki az „Istarsko ekstra djevičansko maslinovo ulje” OEM termék egyedi jellege, azaz a harmonikus íz, valamint az olívatermés csípős, keserű és gyümölcsös jellege közötti egyensúly.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://www.mps.hr/UserDocsImages/HRANA/ISTARSKO%20ED%20MASLINOVO%20ULJE/2015-12-23-IEDMU%20-%20IzmIjenjena%20Specifikacija%20proizvoda.pdf

(1) HL L 343., 2012.12.14., 1. o.